Samariad̶e ewari ome b̶uaped̶a Jesús Galilea druad̶aa wãsii.
Mau naed̶e ichiba jarasii Dachi Akõre baita berreabarii ara ichi druad̶ebenarãba wapeadee nii ad̶akau.
Jesús Jerusalend̶e b̶uasiid̶e Galilead̶ebenarã sid̶a duanasid̶au Pascua ewari waud̶ai baita.
Aria Jesusba ẽbẽrarãba ne poyaa waud̶akau wau b̶uu unusid̶au.
Maud̶eeba ichi Galilead̶e neesiid̶e ãchiba biꞌia irsibisid̶au.
Galilea druad̶e b̶uud̶e Jesús waya Caná puurud̶aa wãsii ichiba naed̶e bania uva b̶aa babid̶amaa.
Maumisa Capernaum puurud̶e chi rey ome trajabarii chi mechiu b̶uasii.
Chi mau warr ãrea ẽpermo b̶uasii.
Maud̶e ichiba ũrisii Jesús Judead̶ebena Galilea druad̶aa neesii.
Ara makʉd̶e Caná puurud̶aa wãsii Jesús b̶uumaa.
Neeped̶a chi chuburia id̶isii ichi warr biumaa b̶uu aribiabid̶e wãmera.
Jesusba ichimaa jarasii:
—Machiba ẽbẽrarãba ne poyaa waud̶akau unud̶awẽebʉrã mʉʉba jara b̶uu ijãad̶aabai.
Maamina chi ẽbẽraba jarasii:
—Mʉ Mechiu,
mʉ warr biui naed̶e isa wãd̶a.
Jesusba jarasii:
—Deed̶aa wãse.
Bichi warr aribiasii.
Chi ẽbẽraba ijãasiid̶eeba ara makʉd̶e wãsii.
Deed̶aa neeruud̶e ichi baita bari trajabadaurãba irsibid̶aped̶a jarasid̶au:
—Bichi warr aribiasii.
Maabae ichiba id̶isii:
—¿Sakaed̶e maka aribiasma?
Ãchimaa panausid̶au:
—Nuid̶a ʉmada wãd̶akare chi kʉamia duusii.
Maud̶e chi akõreba kuitaasii ara makʉd̶e Jesusba bichi warr aribiasii asii.
Maabae ichiba maud̶e joma ichi ded̶ebenarãba Jesusd̶e ijãasid̶au.
Jesús Judead̶ebena Galilead̶aa waya neeruucha ẽbẽrarãba ne poyaa waud̶akau wau b̶uabachii.
Mau ẽbẽrarãba ne poyaa waud̶akau waud̶a bes ome basii.